STATISTIKANÕUKOGU 2017. AASTA

ARUANNE

Tallinn 2018

Sisukord

[Sissejuhatus 3](#_Toc503956939)

[1. Töö riikliku statistika programmi kavandamisel 4](#_Toc503956940)

[2. Soovituste andmine riikliku statistika tegemise koordineerimise kohta 5](#_Toc503956941)

[3. Riikliku statistika tegijate nõustamine riikliku statistika tegemisel, sealhulgas statistikaalaste põhimõtete ja kvaliteedikriteeriumide rakendamisel 7](#_Toc503956942)

[4. Hinnang riikliku statistika tegemise kulutuste kohta 8](#_Toc503956943)

[5. Soovitused õigusloome valdkonnas 10](#_Toc503956944)

[6. Arvamuse avaldamine SA peadirektori ametikoha täitmiseks 11](#_Toc503956945)

[7. Kokkuvõte 11](#_Toc503956946)

# Sissejuhatus

Statistikanõukogu (edaspidi *nõukogu*) praegune koosseis moodustati Vabariigi Valitsuse 2015. aasta 15. jaanuari korraldusega kolmeteistliikmelisena. Nõukokku kuuluvad ametikoha järgi Andmekaitse Inspektsiooni, Statistikaameti ja Eesti Panga esindaja ning kümme tarbijate ja andmeesitajate esindajat, sealhulgas kuus valdkonnaeksperti ja viis andmeesitajate esindajat. Nõukogu koosseis seisuga 31. detsember 2017 vastab riikliku statistika seaduse nõuetele.

|  |  |
| --- | --- |
| **Mart Mägi** | Statistikaameti esindaja, Statistikaameti peadirektor |
| **Ülo Kaasik** | Eesti Panga esindaja, Eesti Panga asepresident |
| **Liisa Ojangu** | Andmekaitse Inspektsiooni esindaja, Andmekaitse Inspektsiooni vaneminspektor |
| **Tõnu Kollo** | statistikaekspert, tarbijate esindaja, Tartu Ülikooli matemaatilise statistika professor |
| **Allan Puur** | rahvastikuekspert, tarbijate esindaja, Tallinna Ülikooli Eesti demograafia keskuse juhtivteadur |
| **Hede Sinisaar** | sotsiaalvaldkonna ekspert, andmeesitajate ja tarbijate esindaja, Sotsiaalministeeriumi analüüsi ja statistika osakonna juhataja |
| **Kätlin Mandel** | keskkonnaekspert, andmeesitajate ja tarbijate esindaja, Keskkonnaministeeriumi analüüsi- ja planeerimisosakonna juhataja |
| **Taavi Kand** | põllumajandusekspert, andmeesitajate ja tarbijate esindaja, Maaeluministeeriumi kaubanduse ja põllumajandussaadusi töötleva tööstuse osakonna juhataja |
| **Ilmar Lepik** | majandusekspert, tarbijate esindaja, Vabariigi Presidendi majandusnõunik, Eesti Panga rahapoliitika ja majandusuuringute osakonna nõunik |
| **Margus Sarapuu** | tarbijate esindaja, esitas lahkumisavalduse |
| **Urmet Lee** | tarbijate esindaja, Riigikontrolli direktor |
| **Marko Udras** | andmeesitajate ja tarbijate esindaja, Eesti Kaubandus-Tööstuskoja poliitikakujundamise ja õigusosakonna juhataja |
| **Hannes Pahapill** | andmeesitajate ja tarbijate esindaja, ASi Swedbank osakonnajuhataja |

2017. aastal toimusid nõukogu koosseisus järgmised muudatused:

* 01.02.2017 lahkus töölt Statistikaameti peadirektor Andres Oopkaup ja teda asendas nõukogus 02.02.2017 kuni 09.04.2017 peadirektori kohusetäitja Tuulikki Sillajõe;
* alates 10.04.2017 kuulub ametikohajärgselt Statistikanõukogusse peadirektor Mart Mägi.

Nõukogu on oma töös lähtunud Vabariigi Valitsuse 2011. aasta 22. jaanuari määrusest „Statistikanõukogu töökord“ ja riikliku statistika seadusest. Statistika seaduse kohaselt statistikanõukogu

1. nõustab riikliku statistika tegijat riikliku statistika programmi koostamisel;
2. annab Statistikaametile soovitusi riikliku statistika tegemise koordineerimise kohta;
3. avaldab valdkonna eest vastutavale ministrile arvamust riikliku statistika programmi ja selle muudatuste kohta enne nende kinnitamist;
4. nõustab riikliku statistika tegijat riikliku statistika tegemisel, sealhulgas statistikaalaste põhimõtete ja kvaliteedikriteeriumide rakendamises;
5. annab valdkonna eest vastutavale ministrile hinnangu riikliku statistika tegemise kulutuste kohta ja esitab selle oma aastaaruandes;
6. annab valdkonna eest vastutavale ministrile soovitusi ja avaldab arvamust statistikaalase õigusloome valdkonnas;
7. avaldab arvamust Statistikaameti peadirektori ametikoha täitmiseks avalikku konkurssi läbiviivale komisjonile kandidaadi sobivuse kohta ning valdkonna eest vastutavale ministrile Statistikaameti peadirektori ametist vabastamise kohta.

2017. aastal toimus kuus nõukogu koosolekut. Aasta esimesel koosolekul (02.02.2017) toimus 2017. aasta tööplaani arutelu ja kinnitamine. Samuti vaadati läbi ja esitati aruteluks ning täiendamiseks nõukogu 2016. aasta aruande projekt.

Järgnev statistikanõukogu 2017. aasta tegevusaruanne kajastab nõukogu tegevust vastavalt statistika seaduses fikseeritud ülesannetele. Oma töös pidas nõukogu oluliseks jälgida Rahandusministri käskkirja nr. 34, 06.03.2015 *Statistikaameti strateegia 2015-2020* elluviimist.

# Töö riikliku statistika programmi kavandamisel

Riikliku statistika tegijate nõustamine riikliku statistika programmi koostamisel ja selle alusel rahandusministrile arvamuse avaldamine [ülesanded 1) ja 3)] on olnud statistikanõukogu töös keskne teema läbi kogu aasta. Seda olukorras, kus soovitud tööde maht ületab kaugelt Statistikaameti rahalised võimalused ja tööde loetelus on vaja teha valikuid. Nõukogu sai Statistikaameti 2018.–2022. aasta statistikatööde loetelu projektist ülevaate koosolekul 05.05.2017. Seejuures oli siis veel Vabariigi valitsuses kinnitamata eelmisel aastal esitatud statistikatööde programm aastateks 2017-2021. 2018. aasta statistikatööde loetelu sisaldas kõiki EL nõuete täitmiseks vajalikke töid. Riigisiseselt olid peamised tellijad Rahandusministeerium (RM), Majandus- ja kommunikatsiooniministeerium (MKM) ning Sotsiaalministeerium (SM). Nõukogu soovituste alusel kujunes programmi esitus ülevaatlikumaks. Järgmisel koosolekul 16.06.2017 vaatas nõukogu veel kord läbi statistikatööde loetelu 2018-2022 ning edastas selle koos arvamusega Rahandusministrile.

Arvamuses tõdeti, et riikliku statistika rahastamisel on Rahandusministeeriumi ja Statistikaameti vahel jäänud leidmata mudel, mis tagaks optimaalse rahastuse Eesti riigi poolt võetud rahvusvaheliste kohustuste, riigisisese nõudluse ja riikliku statistika tegemiseks vajalike arendustegevuste vahel. 2018. aastal Eesti tarbijate tellimuste alusel tehtavad tööd moodustavad vaid 14% statistikaprogrammi eelarvest. Arvamuses rõhutati vajadust vähendada andmeesitajate koormust, mis samas toob paratamatult kaasa Statistikaameti töömahu suurenemise. Seoses sellega peeti oluliseks Aruandlus 3.0 rahastamist täies mahus. Statistikanõukogu arvamuses toodud probleemide lahenduste kohta ei ole nõukogu saanud tagasisidet rahandusministeeriumilt. Aasta viimasel koosolekul 15. detsembril esitati nõukogule Eesti Panga statistikatööde loetelu projekt aastateks 2018–2022. Statistikaameti statistikatööde loetelu projekt aastateks 2019–2023 oli esmase vaatluse all 15. detsembri koosolekul.

Statistikatööde loetelust 2017. aastaks jäid finantseerimise puudumise tõttu välja tarbijatelt laekunud 21 ettepanekut eeldatava maksumusega 755 000 eurot. Sellises mahus tööde lisafinantseerimist pidas nõukogu ebareaalseks.

# Soovituste andmine riikliku statistika tegemise koordineerimise kohta

Riikliku statistika seaduse § 9 lg 2 p 3 kohaselt on pandud Statistikaametile teiste riikliku statistika tegijatega võrreldes lisakohustus – koordineerida riikliku statistika tegemist. Riigisisene koordineerimine on vajalik, et tagada riikliku statistika tegijate tegevuste omavaheline kooskõla ja seeläbi tõhusam riigisisene statistikakorraldus. Statistikanõukogu on jälginud Statistikaameti rolli riikliku statistika koordineerijana ning kuulanud ära Eesti Panga ja Tervise Arengu Instituudi aruanded tehtavate statistika alaste tööde kohta. Nõukogu koosolekutele on kutsutud vaatlejatena Eesti Panga statistikaosakonna juhataja Jaanus Kroon ja Tervise Arengu Instituudi osakonnajuhataja Natalja Eigo.

Statistikaameti ülesanne on koordineerida klassifikaatorite süsteemi riigis. Riikliku statistika seaduse ja riigi infosüsteemi haldussüsteemi (RIHA) määruse järgi tuleb Statistikaametiga kooskõlastada riigi infosüsteemi kuuluvates andmekogudes kasutatavad klassifikaatorid. Klassifikaatorite puhul juhtis statistikanõukogu tähelepanu vajadusele koordineerida senisest rohkem klassifikaatorite haldamist eri registrites, andmebaasides ja infosüsteemides. Kasutuses on palju riigisiseseid klassifikaatoreid, mille mõisted on sageli erinevad, seetõttu on registrite ristkasutamine raskendatud. Eriti aktuaalne on klassifikaatorite ja terminoloogia kooskõlastamine seoses kavandatava registripõhise rahva ja eluruumide loenduse (REGREL) ettevalmistamisega. Oma 2. veebruari koosolekul sai nõukogu ülevaate REGRELi ettevalmistamise seisust ja koostööst eri andmekogude haldajatega. Samas sai nõukogu ülevaate 2016. aasta 31. detsembri seisuga toimunud prooviloenduse tulemustest. Pärast 2011. aasta rahvaloendust on suurim edusamm REGRELi ettevalmistamisel olnud ADS standardi kasutusevõtt registrites. See on teinud isikute ja eluruumide sidumise oluliselt lihtsamaks.

Tervise Arengu Instituudi (TAI) tervisestatistika osakonna poolt väljaspool riikliku statistika süsteemi tehtav tervisestatistika on suur terviklik statistikavaldkond, mis hõlmab teemasid makromajandusest isikupõhise statistikani (tervishoiu kogukulude arvepidamine, tervishoiu-statistika, haigestumusstatistika, tervise valdkonna küsitlusuuringud). Statistikanõukogu on seisukohal, et tervisestatistika peaks kujunema riiklikuks statistikaks, mis vastab kõigile riikliku statistika tegemise põhiprintsiipidele ja kvaliteedinäitajatele.

13. oktoobril toimunud koosolekul saadi ülevaade sotsiaalstatistika nõukogu tööst. Seoses haldusreformiga vajab 2018. aastal ümberkorraldamist piirkondliku statistika nõukogu töö. Statistikanõukogu on seisukohal, et kuni Statistikaamet ei ole mujal tehtavaid riiklikke statistikatöid üle võtnud või teised asutused saanud riikliku statistika tegija staatust, peab Statistikaamet jätkama koordineerivat rolli.

# Riikliku statistika tegijate nõustamine riikliku statistika tegemisel, sealhulgas statistikaalaste põhimõtete ja kvaliteedikriteeriumide rakendamisel

Riikliku statistika tegijate nõustamisel ning statistika tegevusjuhise põhimõtete rakendamisel pööras statistikanõukogu 2017. aastal enim tähelepanu andmeesitajate halduskoormuse vähendamise võimalustele ja riikliku statistika kvaliteedinõuete tagamisele.

Euroopa statistika tegevusjuhise 9. põhimõttejärgi peab andmeesitajate koormus vastama tarbijate vajadustele, kuid ei tohi olla andmeesitajate (nii üksikisikud kui ka ettevõtted) jaoks liiga suur. Andmeesitajate koormust silmas pidades on oluline hõlbustada andmete esitamist, korduva andmete küsimise vältimiseks on vaja kasutada administratiivseid andmeallikaid, samuti on andmeesitajate koormuse vähendamiseks oluline tegeleda andmeallikate seostamisega. Sellele teemale keskendus nõukogu 15. mai koosolekul, kus saadi ülevaade statistikaameti osalemisest majandusüksusi puudutavates üleriigilistes arendusprojektides Aruandlus 3.0 ja Nullbürokraatia. Sellesuunalistest arengutest saab esile tuua avaandmeid toetava süsteemi .Stat juurutamise ja e.majandustaristu rakendamise. Tuleb märkida et uute IT-lahenduste väljatöötamisega kaasnevad ka täiendavad tööjõukulud, kuna vajaliku informatsiooni saamiseks erinevatest andmekogudest on vaja teha täiendavat tööd.

Statistikaamet kasutab registriandmeid 65% statistikatöödes, kuid sellele vaatamata on võimalik juba kasutusel olevate registrite andmeid täielikumalt ära kasutada. Nii REGRELi kontekstis kui ka palgastatistika paremat kättesaadavust silmas pidades on oluline teha jätkuvat koostööd Maksu- ja Tolliametiga. Olemasolevate registrite ja andmekogude laialdasem kasutamine ja ühildamine on eriti oluline kavandatava registripõhise rahva ja eluruumide loenduse ettevalmistamisel.

Statistikanõukogu toetab aruannete esitamise kohustusest tulenevat halduskoormuse vähendamise nõuet ettevõtetele. Paraku ei ole riik mitme varasema statistikanõukogu ettepaneku elluviimiseks Statistikaametile finantsvahendeid leidnud. Halduskoormuse vähendamine on reeglina kallis projekt. Arvestada tuleb, et ettevõtjate koormuse vähendamine tähendab riigi koormuse suurendamist. Ka Eesti Panka puudutavate ettepanekute realiseerimine on Eesti Panga jaoks kallis. Selliste mahukate muudatuste elluviimiseks on vaja suuri investeeringuid. Selleks, et paljud asutused saaksid oma andmekogumist vähendada, tuleks mõne asutuse andmekogumist suurendada. Riikliku statistika seadus annab nii Statistikaametile kui Eesti Pangale õiguse teha ettepanekuid andmekogude täiendamiseks, kuid asutused pole altid neid täiendusi sisse viima.

Avaliku arutelu käigus ei tohi unustada, et riikliku statistika tegemine peab olema sõltumatu. Seega ei saa ette kirjutada, milliseid andmeid Eesti Pank või Statistikaamet peavad või ei pea statistika tegemisel kasutama. Riikliku statistika tegemisele ja selle kvaliteedile kehtivad kindlad reeglid.

Statistikaameti töö tõhustamine on olnud korduvalt nõukogus arutusel. Kuulati ära Riigihanke „Ekspertteenuse tellimine Statistikaameti tegevuse efektiivsuse parandamiseks“ komisjoni I ja II etapi vahekokkuvõtted. Järgnenud diskussioonidel anti soovitusi komisjonile ja Statistikaametile edasiseks tegutsemiseks. Statistikaametis 2017. aastal toimunud ja kavandatavatest muudatustest andis 13. oktoobri koosolekul ülevaate peadirektor Mart Mägi.

Seoses Eesti EL eesistumisega 2017. aasta teisel poolel tekkis täiendavaid kohustusi ka Statistikaametile. Vajalikest töödest andis ülevaate peadirektori asetäitja Tuulikki Sillajõe. Tulemuste analüüs nõukogus jääb 2018. aastasse.

# Hinnang riikliku statistika tegemise kulutuste kohta

Hinnang 2018. aasta statistikatööde rahastamisele on esitatud 16. juuni koosoleku arvamuses Statistikaameti 2018.–2022. aastal tehtavate statistikatööde loetelu projekti kohta. See loetelu kajastab Eesti rahvusvahelisi kohustusi ja tarbijate statistikavajadusi 155 statistikatöö näol maksumusega 31,3 miljonit eurot. Sealhulgas on 2018. aasta statistikatööde loetelus 151 tööd eeldatava maksumusega 6,4 miljonit eurot.

Statistikaamet on esitanud Rahandusministeeriumile lisaeelarve taotluse, et finantseerida aastatel 2018–2022 Euroopa Liidu määruse alusel tehtavaid statistikatöid 590 400 euro väärtuses, sellest 2018. aastal 62 100 eurot; eraldatud on 25 000 eurot ühe töö tegemiseks. Riigisisese tellimuse alusel tehtavate statistikatööde ja arendusprojektide jaoks on tarvis lisaraha 2018. aastal 513000 eurot, eelarvesse on planeeritud 200 000 eurot. Ülevaade lisataotluse kohta on esitatud alljärgnevas tabelis.

**Tabel 1.** 2017. aastal esitatud eelarve lisataotlus

|  |  |  |  |  |  |
| --- | --- | --- | --- | --- | --- |
| **Statistikatöö nimetus** | **2018** | **2019** | **2020** | **2021** | **Selgitus lisataotluste rahuldamise kohta** |
| Keskkonnasubsiidiumite arvepidamine, ressursside jätkusuutliku haldamise kulutuste arvepidamine, vee arvepidamine, metsanduse arvepidamine (uued tööd) | 0 | 0 | 52,0 | 52,0 | Ei rahuldatud (EL õigusaktil põhinev) |
| Palgaerinevuste statistika parem kättesaadavus (21109) | 0 | 25,0 | 25,0 | 25,0 | Ei rahuldatud |
| Terviseuuring (40610) | 37,1 | 213,0 | 13,0 | 0 | Ei rahuldatud (EL õigusaktil põhinev) |
| Põllumajandusloendus (21210) | 0 | 0 | 75,0 | 0 | Ei rahuldatud (EL õigusaktil põhinev) |
| FRIBSi arendus (20011) | 25,0 | 41,1 | 41,1 | 41,1 | 2018. aasta eelarvesse eraldatakse 25 tuhat eurot. Edasine rahastus puudub (EL õigusaktil põhinev) |
| Aruandlus 3.0[[1]](#footnote-2) | 513,0 | 550,0 | 178,0 | 131,0 | 2018.-2019. aasta eelarvesse eraldatakse 200 tuhat eurot. Edasine rahastus puudub |
| **KOKKU** | **575,1** | **829,1** | **384,1** | **249,1** |  |

Statistikanõukogu peab äärmiselt oluliseks andmeesitajate koormuse vähendamist, mis paratamatult toob kaasa Statistikaameti töömahu suurenemise ja täiendava ressursivajaduse. Seetõttu peab Nõukogu oluliseks Aruandlus 3.0 tegevuste rahastamist täies mahus. Rahaline kate puudub ühel EL õigusaktil põhineval tööl (37,1 tuhat).

Statistikatööde loetelu ei kajasta finantseerimise puudumise tõttu mitmeid uute statistikatööde algatamiseks ja olemasolevate täiendamiseks tehtud tarbijate ettepanekuid eeldatava maksumusega 755 000 eurot[[2]](#footnote-3) (laekus 21 ettepanekut). Kokkuvõttes hõlmavad 2018. aastal Eesti tarbijate tellimuste alusel tehtavad tööd vaid 14% statistikaprogrammi eelarvest.

Statistikanõukogu on seisukohal, et järgnevatel aastatel peab Statistikaamet rohkem tähelepanu pöörama riikliku statistika avaldamisele. Tehnoloogia areng ja muudatused tarbijate ootustes on kaasa toonud uued võimalused. Statistikaametilt oodatakse andmete avaldamist ka masinloetavate avaandmetena, andmete kasutajasõbralikumat ja lihtsamat esitlusviisi ning täiesti uusi andmeid, mis on mõeldud ettevõtetele oma tegevuse paremaks juhtimiseks. Andmete hõivamine veebiliideste kaudu on tänapäeva infoteenuste lahutamatu osa. Need arendused vajavad aga täiendavaid vahendeid. Ressursside ökonoomsemaks kasutamiseks on oluline nii siseriiklik kui rahvusvaheline koostegutsemine. Väga hea näide selleks on uus statistika andmebaasi tarkvara OECD.Stat, mida arendatakse teiste riikide ja organisatsioonidega ühiselt.

Kokkuvõttes tuleb tõdeda, et riikliku statistika rahastamisel on endiselt leidmata toimiv mudel, mis tagaks optimaalse rahastuse Eesti riigi poolt võetud rahvusvaheliste kohustuste, riigisisese nõudluse ja riikliku statistika tegemiseks vajalike arendustegevuste vahel. Sellest tulenevalt ei kajasta statistikatööde loetelu suurt hulka Eesti tarbijate ettepanekuid ning disproportsioon rahvusvaheliste kohustustega määratud ja Eesti omavajadustest lähtuvate tööde rahastamise vahel on endiselt suur. Ka ei ole tänane Eesti statistikatööde rahastamine piisavalt paindlik uue kooskõlastamisel oleva Euroopa statistika ühtse raamistiku - raammääruste rakendamiseks.

Nõukogu hinnangul on Statistikaamet planeerinud statistikatöid pingelise eelarve olukorras igati ratsionaalselt.

# Soovitused õigusloome valdkonnas

Ekspertkomisjon, kes teostas 2015. aastal Eesti riikliku statistikasüsteemi välishindamist, soovitas oma raportis täiendada riikliku statistika seadust, kirjutades lahti statistilise konfidentsiaalsuse mõiste ning lahendada olukord, kus tervisestatistika esitaja ei kuulu riikliku statistika tegijate hulka. Rahandusministeeriumi eestvedamisel esitasid asjaomased ministeeriumid ja asutused, nende hulgas ka Statistikanõukogu, oma ettepanekud statistikaseaduse muutmiseks 30. oktoobriks 2016. Koosolekute arutelude tulemusena edastati nõukogu seisukohad ja ettepanekud rahandusministeeriumile esimehe kirjaga 21. oktoobrist 2016. Paraku 2017. aastal olulisi arenguid statistika seaduse muutmiseks ei toimunud, üheks põhjuseks olid kindlasti seoses EL eesistumisega tekkinud täiendavad ülesanded. Statistikanõukogu jääb jätkuvalt oma ettepanekute juurde lootes, et pärast teiste ametkondade ettepanekutega tutvumist saaks 2018. aastal seadusemuudatustega edasi minna.

On vaja, et Statistikaamet, aga ka Tervise Arengu Instituut tervisestatistika valdkonnas, alustaksid avalikku arutelu statistikatööde üle varem (nt eelmise eelarveperioodi lõpus), et statistikanõukogu jõuaks oma arvamuse kujundamiseni riigieelarve menetlemise käigus. Probleem on endiselt aktuaalne ja nõukogu ootab ettepanekuid statistikaprogrammi ajaliselt paremaks sulandamiseks eelarveprotsessi ning vajaduse korral vastavate seadusesätete muutmist.

# Arvamuse avaldamine SA peadirektori ametikoha täitmiseks

Seoses Andres Oopkauba lahkumisega SA peadirektori ametikohalt 1. veebruaril 2017 toimus konkurss peadirektori ametikohale, mille tulemusena Riigikantselei Tippjuhtide Kompetentsikeskus esitas Statistikanõukogule arvamuse saamiseks ühe kandidaadi – Mart Mägi. Kompetentsikeskuse juhataja Eve Limbach-Pirn tutvustas nõukogu liikmetele konkursi korraldust ja käiku ning põhjendas, miks esitati arvamuse saamiseks vaid üks kandidaat. Pärast kandidaadi esinemist ja järgnevat arutelu leidis nõukogu üksmeelselt, et tegemist on tugeva kandidaadiga ja otsustas toetada Mart Mägi kandidatuuri SA peadirektori ametikohale. Samas tõdes nõukogu, et oleks olnud siiski parem omavahel võrrelda kaht paremaks osutunud kandidaati.

# Kokkuvõte

Statistikanõukogu praegune koosseis moodustati Vabariigi Valitsuse korraldusega   
15. jaanuaril 2015 kolmeteistliikmelisena. 31. detsembri 2017 seisuga vastas nõukogu koosseis esitatavatele nõuetele. Nõukogu on oma töös lähtunud Vabariigi Valitsuse 22. jaanuari 2011. aasta määrusest „Statistikanõukogu töökord“ ja riikliku statistika seadusest. Toimunud on kuus nõukogu koosolekut.

Nõukogu tööplaan 2017.aastaks kinnitati 02.02.2017 koosolekul. Käesolev aruanne võtab kokku nõukogu tegevuse riikliku statistika seaduses sätestatud ülesannete täitmisel.

Nõukogu keskne ülesanne on arvamuse kujundamine riikliku statistika programmi kohta ja selle edastamine rahandusministrile. Statistikanõukogu juhtis tähelepanu järgmistele olulistele asjaoludele seoses 2018.–2022. a. statistikatööde loeteluga:

1. loetelu ei taga uue, kooskõlastamisel oleva Euroopa sotsiaalstatistika ühtse raamistiku rakendamist;
2. loetelu ei kajasta suurt hulka Eesti tarbijate ettepanekuid ning disproportsioon rahvusvaheliste kohustustega määratud ja Eesti omavajadustest lähtuvate tööde rahastamise vahel on lubamatult suur;
3. loetelu realiseerimine ei võimalda rahastada olulisi arendusi seoses projektiga "Aruandlus 3.0" ning üleminekut uuele statistikategemise tarkvarale.

Kokkuvõttes ei vasta 2018.–2022. a statistikatööde loetelu täiel määral ei siseriiklike kasutajate vajadustele ega ka rahvusvaheliste kasutajate ootustele, samuti jäävad ära või viibivad olulised infotehnoloogilised arendused.

Rahvusvahelise ekspertkomisjoni aruandest tulenevalt on vaja täiendada riikliku statistika seadust. Komisjoni soovituse kohaselt on vaja seaduses täpsemalt määratleda statistilise konfidentsiaalsuse nõue ja lahendada olukord, kus tervisestatistikat esitab riigi tasemel Tervise Arengu Instituut, kes ei ole riikliku statistika tegijate hulka arvatud. Nõukogu loodab 2018. aastal edasiminekut statistika seaduse muudatuste menetlemisel.

Kahel koosolekul olid vaatluse all ekspertkomisjoni vahearuanded SA töö efektiivistamiseks. Nõukogu otsustas komisjoni lõpparuande võtta tööplaani 2018. aastal.

Nõukogu töö paremaks koordineerimiseks Rahandusministeeriumi ja Tervise Arengu Instituudiga kutsus nõukogu nende esindajad oma töös vaatlejatena osalema.

1. Projekti eeldatav koguvajadus sh infosüsteemide hoolduskulud (RMIT) [↑](#footnote-ref-2)
2. Ei sisalda veel täpsustamist vajavate ettepanekute maksumust [↑](#footnote-ref-3)